钦定古今图书集成/明伦汇编/官常典/第511卷 > 种师中
## 钦定古今图书集成/明伦汇编/官常典/第511卷 > 种师中

按《宋史种世衡传》：“世衡孙师中，字端孺，历知环滨、邠
州、庆阳府、秦州侍卫步军马军副都指挥使，房州观
察使、奉宁军承宣使。金人内侵，诏提秦凤兵入援，未
至而敌退，乃以二万人守滑，遣副姚古为河北制置
使，古援太原，师中援中山、河间。或谓师中自磁、相而
北，金人若下太行，则势不能自还，此段凝师于河上
比也。”时大臣立议矛盾，枢密主破敌，而三省令护出
之。师中渡河，即上言：“黏罕已至泽州，臣欲由邢、相间
捷出上党，𢭏其不意，当可以逞。”朝廷疑不用。斡离不
还，师中逐出境。黏罕至太原，悉破诸县，为锁城法困
之，内外不相通。姚古虽复隆德、威胜，扼南北关，而不
能解围。于是诏师中由井陉道出师，与古掎角，进次
平定军，乘胜复寿阳、榆次，留屯真定。时黏罕避暑云
中，留兵分就畜牧，觇者以为将遁，告诸朝。知枢密院
许翰信之，数遣使督师中出战，且责以逗挠。师中叹
曰：“逗挠，兵家大戮也。吾结发从军，今老矣，忍受此为
罪乎！”即日办严，约古及张灏俱进，辎重赏犒之物，皆
不暇从行。五月，抵寿阳之石坑，为金人所袭，五战三
胜，回趋榆次，去太原百里，而古灏失期不至，兵饥甚。
敌知之，悉众攻右军溃而前军亦奔。师中独以麾下
死战，自卯至巳，士卒发神臂弓射退金兵，而赏赉不
及，皆愤怨散去，所留者才百人。师中身被四创，力疾
斗死。师中老成持重，为时名将，诸军自是气夺。刘韐
言“师中闻命即行，奋不顾身，虽古忠臣不过也。请加
优赠，以劝死国者。”诏赠少师，谥曰庄愍。